九月八日曉起絕糧舟中讀書
作者：趙鼎臣
朝代：宋

paragraphs: 饑腸徹夜鳴，夢亂不能好。
口腹故累余，勉起不待曉。
貧家無宿糧，庖厨凈如掃。
力耕可得食，此計真不早。
居然懷抱惡，坐使百憂繞。
聊復讀我書，百家觀浩渺。
古人骨已朽，漫爛列華藻。
其言忽起予，一覽意自了。
颯然驚短鬢，怒立何草草。
壯心激衰懦，豪氣變枯槁。
捧腹故便便，不食今自飽。
方知道義力，非但文章巧。
吾命豈真窮，吾書可長保。
從今復何事，讀誦以終老。
不須哀王孫，爲謝淮陰嫗。